ORDE do 15 de marzo de 2010 pola que se establecen as bases reguladoras das axudas para a concesión de subvencións á promoción, produción e edición do libro galego, no que se refire á materialización dos grandes proxectos editoriais, e se procede á súa convocatoria para o ano 2010.
CONSELLERÍA DE CULTURA E TURISMO — III. OUTRAS DISPOSICIÓNS — 06/04/2010

De acordo coas atribucións que lle asigna o marco competencial, a Consellería de Cultura e Turismo, na procura da calidade da documentación impresa en forma de libro en Galicia, apoia aqueles proxectos que procuran a excelencia, incluídos os novos soportes de edición.
Consonte isto, establécese unha liña de axudas específica para o eido dos grandes proxectos editoriais, de xeito que o catálogo de publicacións galegas tenda a cubrir este capítulo de calquera cultura moderna, con obras realizadas directamente na nosa lingua ou coa tradución do máis selecto da oferta mundial nos diferentes eidos.
No exercicio destas competencias, a Consellería de Cultura e Turismo quere, con esta orde, establecer un instrumento que, consonte a normativa legal vixente, marque as pautas para unha distribución, segundo os criterios de publicidade, obxectividade e concorrencia, dos recursos destinados ao libro, axustada ao previsto na Lei 9/2007, do 13 de xuño, de subvencións de Galicia.
A Lei 9/2007, do 13 de xuño, de subvencións de Galicia, establece no seu artigo 5.2º que a concesión de axudas e subvencións se axustará aos principios de publicidade, transparencia, concorrencia, obxectividade, igualdade e non-discriminación a que se axusta esta disposición.
Na súa virtude, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
DISPOÑO:
Artigo 1º.-Finalidade e obxecto.
1. Esta orde ten como obxecto o establecemento das bases reguladoras e a convocatoria das subvencións en réxime de concorrencia competitiva destinadas á produción editorial para apoiar a promoción, produción do libro galego, na edición tradicional e nos novos soportes, no que atinxe á realización dos grandes proxectos editoriais.
2. Enténdese por gran proxecto a planificación ou plan de realización que procura a excelencia, tanto polo que respecta á presentación formal, xa sexa polos propios contidos, cando precisen unha atención e unha disposición de medios especialmente custosa para as editoriais que os afronten, ou se plasmen en obras de importancia para o crecemento intelectual de Galicia, e de difícil comercialización no mercado xeral.
3. Non se consideran grandes proxectos as coleccións integradas por títulos independentes que individualmente carezan das características sinaladas no parágrafo anterior.
4. Quedan excluídos desta orde os proxectos multimedia que non respondan a textos de carácter creativo, científico ou de consulta e que ofrezan contidos lúdicos interactivos ou artes narrativas de carácter fílmico.
5. O procedemento para a concesión das subvencións recollidas nesta orde será tramitado en réxime de concorrencia competitiva, ao abeiro do disposto no artigo 19.1º da Lei 9/2007, do 13 de xuño, de subvencións de Galicia.
6. No desenvolvemento desta orde aplicarase o disposto nas seguintes leis e disposicións:
a) Lei 9/2007, do 13 de xuño, de subvencións de Galicia.
b) Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
c) Lei 9/2009, do 23 de decembro, de orzamentos xerais da Comunidade Autónoma de Galicia para 2010.
d) Lei 4/2006, do 30 de xuño, de transparencia e boas prácticas da Administración pública galega.
E, supletoriamente:
e) Lei 38/2003, do 17 de novembro, xeral de subvencións, regula os requisitos de concesión e xustificación de subvencións concedidas na administración do Estado. Nesta lei recóllense artigos de carácter básico, que son de aplicación á normativa desta comunidade autónoma, e consecuentemente, a esta orde de convocatoria.
f) Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións, que será de aplicación só nos seus preceptos básicos.
g) Lei 30/1992, do 26 de novembro, de réxime xurídido das administracións públicas e do procedemento administrativo común.
Artigo 2º.-Imputación orzamentaria e contía.
1. As axudas concederanse con cargo á aplicación orzamentaria 11.04.432A.770.0, dos orzamentos xerais da Comunidade Autónoma de Galicia para o ano 2010, por un importe de 150.000 euros e, con cargo aos orzamentos de 2011, a cantidade de 150.000 euros, sen prexuízo de que este orzamento inicial poida ser ampliado en función das dispoñibilidades orzamentarias, o que poderá dar lugar á concesión de máis subvencións, de acordo co disposto no artigo 31.2º da Lei 9/2007, do 13 de xuño, de subvencións de Galicia.
2. O importe de cada subvención establecerase, de acordo coa dispoñibilidade orzamentaria, ata un máximo de 60.000 euros por beneficiario, nunha cantidade equivalente ao 75% do prezo de venda ao público para un máximo de 500 exemplares. A contía fixada na resolución poderá revisala á baixa o órgano responsable da concesión da axuda, se o prezo de venda ao público non concorda co inicialmente declarado na solicitude.
3. Estas axudas son compatibles con outras axudas ou subvencións outorgadas por outras administracións ou entes públicos ou privados, nacionais ou internacionais, sempre que o importe total que percibirá o beneficiario non supere a porcentaxe máxima do investimento.
Artigo 3º.-Requisitos dos beneficiarios.
1. Poderán optar a estas axudas todas aquelas entidades que acrediten a súa condición de editoras, coas limitacións que establece o punto seguinte, e que cumpran o previsto no artigo 8 da Lei 9/2007, do 13 de xuño, de subvencións de Galicia.
2. Non poderán beneficiarse das axudas recollidas nesta orde aquelas persoas xurídicas que se atopen nos supostos previstos nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
Artigo 4º.-Presentación de solicitudes, prazo e documentación.
1. Os que se desexen acoller a esta orde deberán presentar a correspondente solicitude no prazo dun mes, contado a partir do día seguinte ao da publicación desta orde no Diario Oficial de Galicia.
2. Presentarase unha solicitude por cada obra, no modelo normalizado que se publica como anexos I e II a esta orde, subscrita polo representante legal da entidade debidamente acreditado e dirixirase á Consellería de Cultura e Turismo, e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Entenderase como último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expira o último día do mes.
A solicitude deberá ir acompañada da seguinte documentación:
a) Fotocopia do CIF da entidade e do NIF do representante. Se é unha editorial estranxeira, deberán enviar a documentación identificativa propia do seu país.
b) A acreditación da personalidade do solicitante e da súa representación, mediante fotocopia da escritura pública de constitución ou modificación, de ser o caso, da sociedade, e do poder notarial correspondente, ambos os documentos debidamente inscritos no Rexistro Mercantil ou no rexistro que corresponda, se non é sociedade mercantil.
c) Unha fotocopia do último recibo do imposto de actividades económicas ou certificado de exención, se proceder.
d) Unha certificación orixinal da conta bancaria onde conste como titular a empresa solicitante.
e) O catálogo actualizado da produción realizada pola editorial.
f) O calendario de investimentos para desenvolver cada proxecto editorial.
g) Características técnicas e memoria explicativa do proxecto de edición.
h) Se for o caso, unha copia do contrato que a editorial asinaría co autor ou autores da obra e que respectará o establecido na Lei de propiedade intelectual.
i) Previsión de tiraxe e prezo de venda ao público (IVE incluído).
j) A declaración do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes ou de entidades vencelladas ou dependentes destas.
k) Unha memoria detallada en que constan as características técnicas de produción e execución.
l) Xustificación do solicitante en que consten os motivos por que considera que a publicación corresponde a un gran proxecto.
3. A documentación relacionada nos puntos a) e b) poderá substituírse por unha declaración do presidente ou director da editorial, en que se faga constar que esta documentación se atopa plenamente vixente con respecto á presentada para este mesmo fin nas convocatorias de anos anteriores. No caso de editoriais estranxeiras non procede a documentación do punto c.
4. A Dirección Xeral de Promoción e Difusión da Cultura, en calquera momento, poderá pedir ás persoas ou entidades solicitantes que presenten a documentación complementaria que considere necesaria para acreditar os datos que figuran na solicitude.
5. A documentación que se presente coa solicitude debe vir obrigatoriamente nunha das dúas linguas oficiais de Galicia ou, noutro caso, acompañada da súa correspondente tradución xurada ou certificada polos servizos competentes ou por notario público que dará fe da tradución.
6. A presentación da socilitude de concesión de axuda ou subvención pola persoa ou entidade interesada comporta a autorización ao órgano instrutor -neste caso, a Consellería de Cultura e Turismo- para solicitar de oficio e de forma telemática as consultas de se encontrar ao día nas obrigas fiscais e tributarias, que deben emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
7. Esta consulta farase de oficio e de forma telemática. No caso de que para o órgano instrutor non sexa posible a obtención desta información, poderá requirirlla directamente ao solicitante.
Artigo 5º.-Emenda de solicitudes.
Se a documentación presentada for incompleta ou presentar erros emendables, requirirase o solicitante para que, no prazo de dez (10) días hábiles, rectifique a falta ou xunte os documentos preceptivos, coa advertencia de que, de non o facer se considerará que desistiu da súa solicitude, segundo o disposto no artigo 20.5º da Lei 9/2007, do 13 de xuño, de subvencións de Galicia, logo de que se dite a oportuna resolución ao abeiro do artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 6º.-Instrución do procedemento e selección de solicitudes.
1. Corresponde á Dirección Xeral de Promoción e Difusión da Cultura a instrución do procedemento de concesión de subvencións, e desenvolverá de oficio cantas actuacións coide necesarias para a determinación, coñecemento e comprobación dos datos en virtude dos cales deba formularse a proposta de resolución.
2. Co obxecto de cumprir o principio de concorrencia competitiva, as solicitudes examinaraas unha comisión de avaliación, que se axustará aos preceptos contidos no título II, capítulo II, da Lei 30/1992, do 26 de novembro, de réxime xurídico das administracións públicas e do procedemento administrativo común. Esta comisión estará constituída polos seguintes membros:
a) Presidente: o director xeral de Promoción e Difusión da Cultura.
b) Tres vogais: a xefa do Servizo de Bibliotecas, a xefa do Servizo do Libro e Publicacións e unha persoa vinculada laboralmente co ámbito do libro.
c) Un funcionario, que actuará como secretario.
En caso de ausencia dalgún dos membros integrantes da comisión, poderá ser substituído por outra persoa que para o efecto designe o director xeral de Promoción e Difusión da Cultura.
3. Esta comisión valorará os expedientes consonte os seguintes criterios, por orde decrecente de prioridade e coas puntuacións máximas que figuran na relación:
a) Calidade da obra, atendendo a criterios de estrutura, rigorosidade e coherencia: ata 12 puntos.
b) Calidade da lingua, atendendo á súa achega á lingua e á cultura galegas: ata 10 puntos.
c) Interese xeral en atención ao seu interese intrínseco, maior esforzo editorial, dificultade de comercialización ou ir destinadas a minorías da nosa sociedade con dificultades de acceso á cultura escrita: ata 10 puntos.
d) Calidade das obras contidas no catálogo: ata 8 puntos.
e) Fondo editorial en galego ou relacionado con Galicia do editor solicitante: ata 6 puntos.
f) Esforzo que supón para o editor a incidencia da obra en ámbitos de especial importancia cultural mais de pouca demanda comercial: ata 5 puntos.
O informe que emita a comisión valorará a totalidade dos expedientes que cumpren os requisitos previstos nesta orde.
O órgano instrutor, á vista dos expedientes e do informe de avaliación emitido, formulará proposta de resolución motivada concedendo subvencións, ata o límite do crédito disponible, a aqueles solicitantes que obteñan una puntuación mínima que será fixada pola comisión de valoración, após o exame das solicitudes. Esta resolución terá carácter de provisional cando concorran as circunstancias previstas no artigo 25 da Lei 9/2007, do 13 de xuño, de subvencións de Galicia, podendo instar do beneficiario a reformulación da súa solicitude para axustar os compromisos e condicicións á subvención outorgable.
No suposto de que algunha entidade non acepte a axuda ou renuncie a esta, o órgano instrutor poderá formular proposta de resolución complementaria, adxudicando o importe dispoñible ás solicitudes valoradas pola comisión e que non acadaron axuda por límites orzamentarios, de acordo coa orde de puntuación establecida.
Artigo 7º.-Resolución.
O conselleiro de Cultura e Turismo, no prazo de quince (15) días desde a elevación da proposta de resolución ditará a resolución de concesión de acordo co disposto no artigo 34 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 8º.-Notificación e desestimación.
O prazo máximo para ditar e notificar aos interesados a resolución expresa non poderá superar os nove meses, segundo establece o artigo 23.4º da Lei 9/2007, do 13 de xuño, de subvencións de Galicia. O prazo computarase a partir da publicación desta convocatoria.
O vencemento do prazo máximo sen que sexa notificada a resolución expresa faculta o interesado para entender desestimada a súa solicitude por silencio administrativo.
Artigo 9º.-Aceptación, xustificación e pagamentos.
1. Notificada a resolución definitiva polo órgano competente, os interesados propostos como beneficiarios disporán dun prazo de dez (10) días para a súa aceptación. Transcorrido este sen que se producise manifestación expresa, entenderase tacitamente aceptada a subvención, agás que no mesmo prazo se comunique de xeito formal e expreso a renuncia á subvención concedida debidamente asinada polo representante do beneficiario.
Cando o importe da subvención da proposta de resolución provisional sexa inferior ao que figura na solicitude presentada, poderase instar do beneficiario a reformulación da súa solicitude para axustar os compromisos e condicicións á subvención outorgable, ao abeiro do disposto no artigo 25 da Lei de subvencións de Galicia.
2. A contía correspondente á primeira anualidade librarase, após a aceptación tácita ou expresa por parte das persoas beneficiarias, antes do 1 de novembro de 2010, e da entrega dunha copia do contrato asinado co autor ou autores, se for o caso.
3. Para o pagamento da segunda anualidade debe presentarse, antes do 1 de novembro de 2011, o correspondente número de exemplares da obra subvencionada.
4. O libramento do importe da axuda, mesmo nos dous prazos das anualidades previstos, realizarase de acordo coa normativa orzamentaria aplicable.
5. A Dirección Xeral de Promoción e Difusión da Cultura en todo momento poderá solicitar calquera outra documentación que considere oportuna para a xustificación da subvención.
6. Transcorrido o prazo establecido de xustificación sen ter presentado esta perante o órgano administrativo competente, este requerirá ao beneficiario para que a presente no prazo improrrogable de dez días. A falta de presentación da xustificación no prazo establecido comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia, segundo o disposto no artigo 45.2º do Decreto 11/2009, do 8 de xaneiro, polo que se aproba o regulamento da citada lei.
Artigo 10º.-Obrigas dos beneficiarios.
1. Os beneficiarios desta axuda quedarán suxeitos ás obrigas recollidas no artigo 11 da Lei 9/2007, do 13 de xuño, de subvencións Galicia, e tamén ás específicas que figuran a seguir.
2. Na páxina de responsabilidades de cada un dos exemplares da tiraxe debe constar o seguinte texto: «Esta obra recibiu a axuda da Consellería de Cultura e Turismo, Dirección Xeral de Promoción e Difusión da Cultura, na convocatoria de axudas para o ano 2010».
3. As obras que se subvencionen publicaranse en galego, segundo a lexislación vixente.
4. Os beneficiarios das axudas, unha vez aceptadas estas, quedarán obrigados a xustificalas segundo se indica nas bases desta convocatoria, así como a destinar os fondos percibidos para o obxecto concreto para o cal se concederon. A Dirección Xeral de Promoción e Difusión da Cultura da Consellería de Cultura e Turismo pode comprobar, cando o considerar conveniente, a execución dos proxectos.
5. No momento da execución total do proxecto e, en calquera caso, antes do derradeiro pagamento, o peticionario debe presentar unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para o proxecto subvencionado, das distintas administracións públicas competentes ou das súas entidades vinculadas ou dependentes.
6. O beneficiario queda obrigado a facilitar toda a información que lle requira a Intervención Xeral da Comunidade Autónoma de Galicia, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
Artigo 11º.-Reintegro das axudas e procedemento sancionador.
1. Procederá o reintegro total ou parcial das subvencións e axudas públicas percibidas cando concorra calquera das circunstancias previstas no título II da Lei 9/2007, do 13 de xuño, de subvencións de Galicia.
2. No caso de que o beneficiario da axuda incumpra algunha das condicións ou obrigas estipuladas, a consellería de Cultura e Turismo instruirá un expediente sancionador, de conformidade co previsto no título IV da Lei 9/2007, do 13 de xuño, de subvencións de Galicia.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 12º.-Recursos.
Contra esta orden e contra os actos resolutivos referentes a ela, que esgotan a vía administrativa, poderá interpoñer o interesado recurso contencioso-administrativo ante o Tribunal Superior de Xustiza de Galicia, no prazo de dous meses, contados desde a recepción da notificación da resolución ou, potestativamente, interpoñer, no prazo dun mes desde a recepción da resolución, recurso de reposición ante o conselleiro de Cultura e Turismo.
Artigo 13º.-Publicidade.
1. Os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, beneficiario, cantidade concedida e a finalidade ou finalidades da subvención, ao abeiro do disposto no artigo 15.1º da Lei 9/2007, do 13 de xuño, de subvencións de Galicia.
2. De conformidade co artigo 13.4º da Lei 4/2006 do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. As entidades solicitantes prestan o seu consentimento para incluír e facer públicos no Rexistro Público de Axudas, Subvencións e Convenios, creado polo artigo 16.1º da Lei 9/2007, do 13 de xuño, as axudas outorgadas ao abeiro desta orde.
Disposicións derradeiras
Primeira.-Facúltase o director xeral de Promoción e Difusión da Cultura para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de marzo de 2010.
Roberto Varela Fariña
Conselleiro de Cultura e Turismo
Ver referencia pdf "06300D004P051.PDF"